**Приложение № 1**



**ТЕХНИЧЕСКА СПЕЦИФИКАЦИЯ**

**ЗА АБОНАМЕНТНО ПОДДЪРЖАНЕ  
И ФУНКЦИОНАЛНО РАЗВИТИЕ   
НА ИНФОРМАЦИОННАТА СИСТЕМА  
НА РЕГИСТЪРА НА БАНКОВИТЕ СМЕТКИ  
И СЕЙФОВЕ В БНБ**

**2019 г.**

Техническа спецификация за абонаментно обслужване и функционално развитие  
на информационната система на Регистъра на банковите сметки и сейфове

Юни 2019 г.

Версия 1.8

Българска народна банка

**СЪДЪРЖАНИЕ**

[1. СПИСЪК НА ИЗПОЛЗВАНИТЕ ТЕРМИНИ, ДЕФИНИЦИИ И СЪКРАЩЕНИЯ 6](#_Toc11152810)

[2. ВЪВЕДЕНИЕ 6](#_Toc11152811)

[2.1. ПРЕДМЕТ НА ОБЩЕСТВЕНАТА ПОРЪЧКА 6](#_Toc11152812)

[2.1.1. Абонаментно обслужване 6](#_Toc11152813)

[2.1.2. Функционално развитие 7](#_Toc11152814)

[2.1.3. Гаранционна поддръжка 7](#_Toc11152815)

[2.2. НОРМАТИВНА РАМКА 7](#_Toc11152816)

[2.2.1. Нормативна уредба, относима към дейността на системата 7](#_Toc11152817)

[2.2.2. Национална нормативна уредба в областта  
на електронното управление 8](#_Toc11152818)

[2.3. ОПИСАНИЕ НА СИСТЕМАТА. ТЕХНИЧЕСКИ ХАРАКТЕРИСТИКИ 9](#_Toc11152819)

[2.3.1. Основни характеристики 9](#_Toc11152820)

[2.3.2. Достъп до информация 10](#_Toc11152821)

[2.3.3. Видове справки за вътрешни потребители 11](#_Toc11152822)

[2.3.4. Видове потребители 11](#_Toc11152823)

[2.3.5. Съдържание на информационната база 12](#_Toc11152824)

[2.3.6. Хардуерна и софтуерна платформа 13](#_Toc11152825)

[2.3.7. Резервиране на реалната среда 15](#_Toc11152826)

[2.3.8. Мрежова свързаност 16](#_Toc11152827)

[2.3.9. Дисково пространство 16](#_Toc11152828)

[2.3.10. Използвани платформи и технологии 16](#_Toc11152829)

[2.3.11. Друга информация, относима към системата 17](#_Toc11152830)

[3. ИЗИСКВАНИЯ КЪМ ИЗПЪЛНЕНИЕ НА ПОРЪЧКАТА 17](#_Toc11152831)

[3.1. ОПИСАНИЕ НА ДЕЙНОСТИТЕ, ВКЛЮЧЕНИ В ОБЩЕСТВЕНАТА ПОРЪЧКА В ЧАСТТА ЗА АБОНАМЕНТНО ОБСЛУЖВАНЕ 17](#_Toc11152832)

[3.1.1. Основни дейности, включени в обхвата на абонаментното обслужване на системата 17](#_Toc11152833)

[3.1.2. Допълнителни дейности, включени в обхвата на абонаментното обслужване на системата 19](#_Toc11152834)

[3.1.3. Дейности по осигуряване на нормална функционалност  
и развитие на системата 19](#_Toc11152835)

[3.1.4. Период на абонаментното обслужване 20](#_Toc11152836)

[3.2. ОПИСАНИЕ НА ДЕЙНОСТИТЕ, ВКЛЮЧЕНИ В ОБЩЕСТВЕНАТА ПОРЪЧКА В ЧАСТТА ЗА ФУНКЦИОНАЛНО РАЗВИТИЕ 20](#_Toc11152837)

[3.2.1. Включване в Регистъра на банковите сметки и сейфове на информация за действителните собственици на юридическите образувания 20](#_Toc11152838)

[3.2.2. Включване в ИС на РБСС на платежни институции и дружества за електронни пари 21](#_Toc11152839)

[3.2.3. Разработване на функционалност за сравняване на данни 21](#_Toc11152840)

[3.2.4. Доработки в съществуващите справки от РБСС, както  
и разработване на нови 22](#_Toc11152841)

[3.2.5. Актуализиране на анализа на файла за получаване на информация за много лица 22](#_Toc11152842)

[3.2.6. Оптимизиране на процеса по зареждане на файлове с информация за банкови сметки 22](#_Toc11152843)

[3.2.7. Съхраняване на информация за резултат от запитване  
или търсене в РБСС 23](#_Toc11152844)

[3.2.8. Създаване на функционалност за ограничен достъп  
до информация от РБСС 23](#_Toc11152845)

[3.2.9. Други промени по искане на възложителя 23](#_Toc11152846)

[3.3. МЯСТО НА ИЗПЪЛНЕНИЕ НА ОБЩЕСТВЕНАТА ПОРЪЧКА: 23](#_Toc11152847)

[3.4. СРОКОВЕ 23](#_Toc11152848)

[3.5. ПРИЕМАНЕ НА ИЗПЪЛНЕНИЕТО  
НА ОБЩЕСТВЕНАТА ПОРЪЧКА 24](#_Toc11152849)

[3.5.1. ПРИЕМАНЕ НА ИЗПЪЛНЕНИЕТО НА ДЕЙНОСТИТЕ ПО АБОНАМЕНТНО ОБСЛУЖВАНЕ 24](#_Toc11152850)

[3.5.2. ПРИЕМАНЕ НА ИЗПЪЛНЕНИЕТО НА ДЕЙНОСТИТЕ ПО ФУНКЦИОНАЛНО РАЗВИТИЕ 24](#_Toc11152851)

[3.6. ЛИЦЕНЗИ И АВТОРСКИ ПРАВА 24](#_Toc11152852)

[3.7. ПРОЦЕДУРА ЗА ОТСТРАНЯВАНЕ НА ПРОБЛЕМ/ИНЦИДЕНТ (ИДЕНТИФИКАЦИЯ→РЕГИСТРАЦИЯ→РЕАКЦИЯ) 24](#_Toc11152853)

[3.7.1. Идентификация 24](#_Toc11152854)

[3.7.2. Регистрация 25](#_Toc11152855)

[3.7.3. Реакция 25](#_Toc11152856)

[3.8. ГАРАНЦИОННА ПОДДРЪЖКА: 26](#_Toc11152857)

[3.8.1. Подробно описание на услугите по гаранционна поддръжка 26](#_Toc11152858)

[3.8.2. Време за реакция и време за отстраняване на проблеми/инциденти 26](#_Toc11152859)

[3.8.3. Център за обслужване на клиенти (Helpdesk) в рамките на гаранционната поддръжка 27](#_Toc11152860)

[4. ИЗИСКВАНИЯ КЪМ УЧАСТНИЦИТЕ 27](#_Toc11152861)

[5. ЗАЩИТА НА ИНФОРМАЦИЯТА 29](#_Toc11152862)

# СПИСЪК НА ИЗПОЛЗВАНИТЕ ТЕРМИНИ, ДЕФИНИЦИИ И СЪКРАЩЕНИЯ

|  |  |
| --- | --- |
| **Съкращение** | **Описание** |
| БНБ | Българска народна банка |
| РБСС | Регистър на банковите сметки и сейфове |
| ЗКИ | Закон за кредитните институции |
| ОБИС | Основна банкова информационна система |
| Регламент (ЕС) 2016/679 на Европейския парламент и на Съвета относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО | Общ регламент за защита на личните данни |

# ВЪВЕДЕНИЕ

## ПРЕДМЕТ НА ОБЩЕСТВЕНАТА ПОРЪЧКА

Предмет на възлагане на следните дейности:

### Абонаментно обслужване

#### Предмет на възлагане са дейностите по абонаментно обслужване на информационната система „Регистър на банковите сметки и сейфове“, подробно описана в т. 2.3 от настоящата техническа спецификация, наричано по-нататък за краткост „абонаментно обслужване на системата“.

#### Абонаментно обслужване на всички актуализации на системата, изпълнени по т. 3.2 от Техническата спецификация, като част от абонаментното обслужване по т. 2.1.1. 1), след изтичане на срока на гаранционна поддръжка на съответната актуализация.

#### Абонаментното обслужване на системата се извършва съгласно т. 3.1. от настоящата техническа спецификация.

### Функционално развитие

Проектирането, разработката и внедряването на изменения и допълнения към информационна система „Регистър на банковите сметки и сейфове“ (функционално развитие/актуализации на РБСС/системата) са подробно описани в т. 3.2., съгласно изискванията на възложителя, посочени в настоящата техническа спецификация.

Изпълнението на дейностите се осъществява чрез сключване на конкретни договори в срока на действие на рамковото споразумение.

### Гаранционна поддръжка

Гаранционната поддръжка на всички актуализации на системата, реализирани по т. 2.1.2, се осъществява при условията и сроковете, посочени в настоящата техническа спецификация, съответно в проекта на договор, както и съобразно Техническото предложение на участника, избран за изпълнител на поръчката.

## НОРМАТИВНА РАМКА

### Нормативна уредба, относима към дейността на системата

* Директива (ЕС) 2018/843 на Европейския парламент и на Съвета от 30 май 2018 година за изменение на Директива (ЕС) 2015/849 за предотвратяване използването на финансовата система за целите на изпирането на пари и финансирането на тероризма и за изменение на директиви 2009/138/ЕО и 2013/36/ЕС;
* Регламент (ЕС) 2016/679 на Европейския парламент и на Съвета относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО;
* Директива (ЕС) 2016/680 на Европейския парламент и на Съвета относно защитата на физическите лица във връзка с обработването на лични данни от компетентните органи за целите на предотвратяването, разследването, разкриването или наказателното преследване на престъпления или изпълнението на наказания и относно свободното движение на такива данни, и за отмяна на Рамково решение 2008/977/ПВР на Съвета;
* Закон за мерките срещу изпирането на пари (ЗМИП);
* Закон за кредитните институции (ЗКИ);
* Закон за платежните услуги и платежните системи (ЗПУПС);
* Наредба № 3 на БНБ за условията и реда за изпълнение на платежни операции и за използване на платежни инструменти;
* Наредба № 12 на БНБ за Регистъра на банковите сметки и сейфове;
* Наредба № 13 на БНБ за прилагането на международен номер на банкова сметка и за БАЕ кодове;
* Наредба № 16 на БНБ за издаване на лицензи и одобрения, за вписване в регистъра по чл. 19 от Закона за платежните услуги и платежните системи и за изискванията към дейността на операторите на платежни системи с окончателност на сетълмента.

### Национална нормативна уредба в областта на електронното управление

* Закон за електронното управление;
* Закон за електронния документ и електронните удостоверителни услуги;
* Закон за електронната идентификация;
* Закон за защита на личните данни;
* Закон за защита на класифицираната информация;
* Закон за администрацията;
* Закон за достъп до обществена информация;
* Подзаконовите нормативни актове (правилници и наредби) към горепосочените закони.

При изпълнението на обществената поръчка следва да бъдат съобразявани всички относими изисквания, произтичащи от действащите нормативни актове, които поставят технически, технологични и/или други изисквания към дейностите, предмет на поръчката, независимо дали са изрично посочени.

Изпълнителят следва да вземе под внимание и нормативните актове, които междувременно могат да влязат в сила и имат отношение към изпълнението на поръчката.

При установяване на противоречие между настоящата спецификация и действащ нормативен акт, приоритет има съответният акт.

## ОПИСАНИЕ НА СИСТЕМАТА. ТЕХНИЧЕСКИ ХАРАКТЕРИСТИКИ

### Основни характеристики

Информационната система „Регистър на банковите сметки и сейфове“ функционира от 3 януари 2017 година и е разработена в изпълнение на чл. 56а от ЗКИ. В ал. 1 на чл. 56а от ЗКИ (Доп., ДВ, бр. 59 от 2016 г., доп. - ДВ, бр. 20 от 2018 г., в сила от 06.03.2018 г.) е дефинирано следното:

„Българската народна банка създава и поддържа електронна информационна система за номерата на банковите сметки, техните титуляри и упълномощените да се разпореждат със сметките лица, данни за наличие на запори по сметки, както и за лицата, наематели на сейфове в банки и техните пълномощници.“

Преди пускането на системата в редовна експлоатация в нея бяха заредени данните на всички активни банкови сметки и договори за наем на сейфове към 31.10.2016 г. След първоначалното зареждане на данни, банките ежеседмично подават в РБСС всички промени, които настъпват в поддържаните от тях банкови сметки. Такива промени са: откриване на нова сметка, закриване на съществуваща сметка, промяна на вида на сметката, промяна в данните на титуляря или на упълномощено лице, налагане на запор, вдигане на запор. Подаваните данни са в текстови файлове със специфицирани формати, които се зареждат в системата чрез потребителския Web базиран интерфейс. При ежеседмичното подаване на данни, в случай, че няма настъпили промени в информацията, банките подават празен файл, с оглед контрол на процедурата по зареждането.

Всички банки, които предоставят сейфове под наем, подават ежеседмично в РБСС всички промени, настъпили в договорите за наем на сейфове. Такива промени са: сключване на нов договор за наем на сейфове, приключване на съществуващ договор за наем на сейфове, промяна в данните на наемателя или на упълномощено лице. Подаваните данни са в текстов файл със специфициран формат, който се зарежда в системата чрез потребителския Web базиран интерфейс. При ежеседмично подаване на данни за договори за наем на сейфове, в случай, че няма настъпили промени в информацията, банките подават празен файл, с оглед контрол на процедурата по зареждането.

В системата е разработена функционалност за валидация на подаваните чрез файлове данни. Резултатът от валидацията на всеки подаван файл представлява два текстови файла ‑ единият съдържа описание на констатираните грешки и статистика за обработените записи, а другият съдържа некоректните записи. Тези файлове са достъпни за изтегляне през интерфейса на системата.

Освен чрез файлове, данните могат да бъдат подадени към РБСС и чрез екранни форми. Тези форми позволяват въвеждане на данни за банкови сметки и договори за наем на сейфове, както и за лицата, свързани с тях, данни за наличие на запори по сметки, дати на налагането и вдигането на запора. Чрез тези форми може да се извършва и редакция на данните.

### Достъп до информация

Потребителите на системата имат достъп до информация по два начина:

* по електронен път
* на хартиен носител

По електронен път банките имат достъп до системата посредством защитен, криптиран VPN канал на портала за достъп FINNET на БНБ. Органите и институциите, потребители на системата, които не са банки, достъпват РБСС чрез Web браузър с използване на КУКЕП (квалифицирано удостоверение за квалифициран електронен подпис),потребителско име и парола. Потребителите въвеждат във Web форма критериите на търсене и получават резултата във файл от тип MS Word, PDF и HTML. Системата осигурява и функционалност за търсене на информация за група лица. За целта потребителят трябва да подготви текстов файл с идентификаторите на лицата, за които ще търси информация. След зареждане на подготвения файл системата извършва търсенето и предоставя резултата във файл от тип XML и MS Excel.

За да получат справка на хартиен носител от РБСС, потребителите (с изключение на лицата по чл. 56а, ал. 3, т. 10 от ЗКИ) подават в БНБ заявка, за информация. Експерти от БНБ изпълняват заявеното търсене и предоставят резултата на хартиен носител.

Физическите и юридическите лица получават при поискване информация от БНБ за съдържащата се за тях информация в системата само на хартиен носител.

За всяка заявка по електронен път или на хартиен носител се заплаща такса съгласно срока за изпълнение на съответната услуга, която е определена в нормативната уредба.

Регистърът осигурява издаването на електронни фактури за банките, органите и институциите, потребители на системата, на едномесечна или тримесечна база, за извършените услуги от РБСС.

На физическите и юридическите лица, получаващи справка на хартиен носител, при поискване се издава фактура за извършената услуга.

От 5 юни 2019 г. Регистърът на банковите сметки и сейфове предлага електронни услуги на физически лица. Всяко физическо лице, притежаващо квалифицирано удостоверение за квалифициран електронен подпис (КУКЕП), може по електронен път да получи информация от Регистъра за съдържащите се в него данни за банкови сметки и сейфове на това лице.

### Видове справки за вътрешни потребители

РБСС предоставя на експертите в БНБ справки, групирани в следните категории:

* Оперативни справки;
* Аналитични справки за банкови сметки;
* Аналитични справки за договори за наем на сейфове;
* Финансови справки.

### Видове потребители

Достъпът до функционалността на РБСС се управлява чрез предоставяне на роли, които са съвкупност от права. В системата има няколко вида потребители:

* Вътрешни потребители ‑ експерти от БНБ, които администрират системата и изпълняват заявки за информация, постъпили на хартиен носител. Те създават администраторите на органите и институциите, потребители на системата. Вътрешни потребители са и служители на други звена в БНБ, които са крайни потребители и имат достъп само до регламентирана информация във вид на справки от РБСС;
* Потребители от банки ‑ служители от банки, които администрират своите потребители или извършват подаване на данни в системата, или извършват търсения на информация по електронен път;
* Потребители от органи и институции ‑ служители от органите и институциите, оторизирани да администрират своите потребители, или да извършват търсения на информация по електронен път, във връзка с изпълнение на служебните им задължения по повод на конкретни проверки, данни за които се регистрират в специален регистър на всеки от органите и институциите. Системата осигурява поддържането на номенклатури, създаването на роли, управлението на потребители, настройването на системни параметри.
* Физически лица с българска регистрация ‑ всяко физическо лице, притежаващо квалифицирано удостоверение за квалифициран електронен подпис (КУКЕП), съдържащ ЕГН, може по електронен път да получи информация от Регистъра за съдържащите се в него данни за банкови сметки и сейфове на това лице.

### Съдържание на информационната база

В системата се съхранява информация за банковите сметки, открити и поддържани от БНБ, банките и клоновете на чуждестранни банки, извършващи дейност на територията на страната, и за договорите за наем на сейфове в тези банки.

За всяка банкова сметка се съхраняват следните данни:

* Банка
* Вид номер на банкова сметка (IBAN или вътрешнобанков номер)
* Номер на банкова сметка
* Валута
* Вид на банкова сметка (разплащателна, депозитна, спестовна и др.)
* Групова характеристика на банкова сметка
* Дата на откриване
* Дата на закриване

За запорите, наложени на банковите сметки, се съхранява следната информация:

* Идентификатор на запор
* Дата на налагане
* Дата на вдигане

За физическите лица, свързани с банковите сметки, се съхраняват следните данни:

* Роля на лицето (титуляр, упълномощено лице)
* Държава, издала документа за самоличност на лицето
* Идентификационни данни (ЕГН, ЛНЧ, ЛН и др.)
* Данни за документа за самоличност
* Имена
* Адрес
* Държава и дата на раждане

За юридическите лица, свързани с банковите сметки, се съхраняват следните данни:

* Роля на лицето (титуляр, упълномощено лице)
* Държава, издала идентификатора на лицето
* Идентификационни данни (ЕИК, ПИК и др.)
* Данъчен или ДДС номер
* Наименование
* Адрес

За всеки договор за наем на сейфове се съхраняват следните данни:

* Банка
* Банков клон, където е сключен договора за наем на сейфове
* Номер и дата на договора за наем на сейфове
* Брой сейфове
* Начална и крайна дата на ползване

За физическите и юридическите лица, свързани с договорите за наем на сейфове, се съхраняват същите данни както при банковите сметки.

### Хардуерна и софтуерна платформа

Хардуерната платформа на системата е следната:



Софтуерната архитектура съдържа следните слоеве:

* Презентационен слой – грижи се визуализацията на потребителския интерфейс и за обработка на потребителските заявки. Работи с подадените данни от контролния слой, като няма директна връзка с модела;
* Контролен слой – имплементира връзката между презентационния и приложния слой. Управлява компонентите на презентационния слой. В зависимост от входящите параметри определя кои модели и кои изгледи трябва да се извикат, както и тяхната последователност. Предава параметрите на моделите, взима техните отговори и ги предава на изгледа. Ако възникне грешка в модела, трябва да бъде прихваната и обработена;
* Приложен слой – реализира бизнес логиката на приложението. Отговаря за валидацията на данните, тяхната цялост както и за извличането, добавянето и редакцията им;
* Слой за връзка с базата данни – управлява връзката към базата данни. Това е обособен слой, който разглеждаме като подслой на приложния слой.

Интерфейсът за свързването на клиента става посредством Web браузер, който прави връзка през мрежата по HTTРS протокола до приложния сървър, на който работи приложението и по специално до презентационния слой на приложението.

Връзката между презентационния слой (View) съдържащ компонентите на графичния потребителски интерфейс и контролния слой (Controller) се осъществява от функциите на JSF Framework и по-специално от компонента Faces Servlet на базата на дадена конфигурация (Faces-config.xml).

Посредством Faces Servlet се извличат и валидират входни данни от HTML, JSF Tag Library компонентите и след това генерира динамично JSP страници на базата на тези данни.

Faces Servlet работи в подходящия контейнер на приложния сървър на базата на интерфейси от Java EE платформата (Java Enterprise Edition APIs) комуникира с компоненти от модела като Managed Beans, POJOs и др., които описват модела на данните, както и бизнес логиката на приложението.

Технологията Hibernate предоставя удобен и стандартизиран интерфейс за връзка между модела на данните на система и релативната база данни. Hibernate реализира този интерфейс на базата на Java EE APIs, JDBC, XML като се грижи за свързването до базата данни (тази връзка може да бъде и през мрежата, когато базата е на друг физически сървър), управление на сесиите и транзакциите до нея и съхраняването на Java обектите. Hibernate е отворен стандарт и позволява голяма гъвкавост и независимост на модела от базата и поддържа различни типове бази данни.

### Резервиране на реалната среда

Резервирането на базата данни в основния център от данни се осъществява посредством използване на опция Oracle RAC.

Резервирането на приложните сървъри се осъществява с възможностите на VMWare като при отпадане на основния сървър се стартира stand by виртуална машина, която да замести отпадналата.

Всички компоненти в основния център са резервирани като за базата данни при отпадане на комуникационна точка не е необходима намеса за възстановяване на услугата, а за приложните сървъри времето за превключване е минимално, колкото е времето, необходимо за стартиране на резервната виртуална машина.

### Мрежова свързаност

Системата използва вътрешната локална мрежа на БНБ, комуникационната среда FINNET за връзка с банките и Интернет за предоставяне на достъп на външните потребители до услугите в системата.

### Дисково пространство

Базата данни използва дисково пространство върху SAN базирана система за съхранение на информация.

### Използвани платформи и технологии

Използвани технологии в отделните слоеве на приложението:

* HTML (Hypertext Markup Language) – език за описание на уеб документи. Използва се в презентационния слой на приложението за разработване на уеб страниците;
* CSS (Cascading Style Sheets) – е език за описание на стилове. Използва се заедно с езика HTML;
* JSTL (JavaServer Pages Standard Tag Library) – широко разпространена библиотека от JEE стандарта, която разширява JSP технологията с добавяне на допълнителни конструкции за разработка;
* PrimeFaces – библиотека от предимно визуални компоненти за потребителски интерфейс с отворен код, разработена за JSF. Тя е олекотена, не зависи от други библиотеки и не изисква специална конфигурация;
* JSF Tag Library – широко разпространена библиотека от JSF, която разширява JSP технологията с добавяне на допълнителни конструкции за разработка;
* JSF Framework – JavaServer Faces (JSF) e доказана платформа с отворен код за разработка на MVC уеб базирани приложения на основата на Java Servlet API и JSP. JSF е стандартизирана технология включена в Java Enterprise Edition 5, изключително популярна и с широка поддръжка. Управлява обектите от презентационния и контролния слой, отговорни за генерирането и управлението на потребителския интерфейс;
* POJOs (Plain Old Java Objects) – обикновени Java обекти. Чрез тях ще се управлява логиката на приложението;
* XML (Extensible Markup Language) – използва се при конфигуриране на компонентите на приложението. Във XML формат ще се генерират всички справки и отчети в приложението;
* XSLT – използва се за трансформация на XML данните от справки и отчети до желания от потребителя формат (CSV, PDF и други);
* Hibernate Framework – платформа с отворен код за връзка с бази данни. Реализира подхода за програмиране ORM (Object-relational mapping);
* PL/SQL – за разработка в базата данни на процедури, тригери и др. обекти. В предлаганата архитектура SOA ще се използва само за интеграция с външни приложения, а за функциониране на приложението ще се използват локални протоколи, които осигуряват по-голямо бързодействие.

### Друга информация, относима към системата

РБСС обменя информация със счетоводната система ОБИС на БНБ за клиентските номера на потребителите и за услугите, които подлежат на фактуриране. След края на всеки времеви период за фактуриране, РБСС предоставя на ОБИС пълните данни от генерираните фактури в текстов файл със специфициран формат, въз основа на утвърдена процедура.

# ИЗИСКВАНИЯ КЪМ ИЗПЪЛНЕНИЕ НА ПОРЪЧКАТА

## ОПИСАНИЕ НА ДЕЙНОСТИТЕ, ВКЛЮЧЕНИ В ОБЩЕСТВЕНАТА ПОРЪЧКА В ЧАСТТА ЗА АБОНАМЕНТНО ОБСЛУЖВАНЕ

### Основни дейности, включени в обхвата на абонаментното обслужване на системата

* Експертна помощ за отстраняване на проблеми от технологично-експлоатационен характер, резултат от външни въздействия и пречещи на нормалното функциониране на информационната система;
* Отстраняване на „скрити“ дефекти и грешки в информационната система;
* Ежемесечна профилактика, състояща се в наблюдение и евентуални действия за корекция на параметрите на базата данни и на информационната система като цяло, с цел предотвратяване на възникването на бъдещи проблеми;
* Настройка и контрол на ефективността на работа на системата;
* Анализ и отстраняване на възникнали проблеми с отчетните форми, работата със системата на външните потребители и обратната връзка с участниците в системата;
* Анализ и отстраняване на възникнали проблеми с изходните справки и таблици, генерирани от системата;
* Отстраняване на проблеми, свързани с функционирането на базовия и системен софтуер върху работни станции и сървъри, отнасящи се до функционирането на системата;
* Наблюдение и при необходимост – коригиране на процедурите за архивиране;
* Консултации и техническа помощ за разрешаване на проблеми при експлоатацията на системата;
* Участие в съвместни работни срещи за решаването на оперативни въпроси;
* Наблюдение поведението на системата с цел формулиране на препоръки за подобряване на функционирането й. Изпълнителят предава препоръките на БНБ в писмен вид за по-нататъшни действия (обсъждане, стартиране на промени и т.н.).
* Помощ по телефона, включително извън основния период на обслужване;
* Инсталиране, конфигуриране, настройки, обновяване на версиите и поддържане на базови и/или системни технологични програмни средства (операционни системи, бази данни и др.), свързани с функционирането и развитието на информационната система;
* Администриране на бази данни и приложни програмни продукти, свързани с функционирането и развитието на системата;
* Предложения за конфигурация и настройка на работните станции на потребителите при промени в операционната система, версията на браузърите, версията на системата;
* Поддръжка и актуализация на сертификати за автентикация;
* Анализ, съвместни действия и изпълнение на препоръки на възложителя, с цел отстраняване на проблеми, свързани с информационната сигурност и заплахи от потенциални уязвимости на системата;
* Обслужване, наложено поради неправилна експлоатация на програмните продукти;
* Обслужване, наложено поради промени в програмните продукти, които не са съгласувани със Сервизната организация;
* Обслужване, наложено поради взаимодействие на системата с интерфейси на други програмни продукти, които не се поддържат от изпълнителя;
* Обслужване, наложено поради причини извън контрола на изпълнителя, като инцидент, злополука и др.

### Допълнителни дейности, включени в обхвата на абонаментното обслужване на системата

* Възстановяване на системата от backup;
* Оказване на съдействие при създаване и поддържане на процедурите за архивиране на системите – продукционна и тестова;
* Оказване на съдействие при администрирането на приложението;
* Оказване на съдействие при мониторинга на системата;
* Допълнително обучение на потребители и на експерти ‑ служители на БНБ по експлоатацията на системата.

### Дейности по осигуряване на нормална функционалност и развитие на системата

* Анализ на възникнали несъответствия спрямо зададените изисквания;
* Консултантска помощ за реализираните или подлежащи на промяна бизнес процеси;
* Изготвяне на тестови сценарии за симулация за процеси, подлежащи на проверка или промяна;
* Консултантска помощ при необходимост от интерфейсните процедури за връзка с други системи;
* Изготвяне на предложения за промяна на наличната функционалност с цел оптимизиране на процеси или ускоряване на времето за изпълнението им.

### Период на абонаментното обслужване

Абонаментното обслужване се извършва в работни дни между 8:30 и 18:00 часа (Основен период на абонаментно обслужване).

Абонаментно обслужване извън основния период на абонаментно обслужване се извършва във времето от 18:00 до 8:30 часа в работни дни, както и в празнични и почивни дни. Заявки за абонаментно обслужване извън Основния период на обслужване се извършват срещу допълнително заплащане по часова ставка.

Не се счита за обслужване извън основния период на абонаментно обслужване дейност на изпълнителя, която е започнала в рамките на основния период.

## ОПИСАНИЕ НА ДЕЙНОСТИТЕ, ВКЛЮЧЕНИ В ОБЩЕСТВЕНАТА ПОРЪЧКА В ЧАСТТА ЗА ФУНКЦИОНАЛНО РАЗВИТИЕ

### Включване в Регистъра на банковите сметки и сейфове на информация за действителните собственици на юридическите образувания

Включването в РБСС на информация за действителните собственици на юридическите образувания, притежаващи или контролиращи платежни сметки и банкови сметки, ще се осъществява чрез подаване на тази информация от всяка банка, платежна институция или дружество за електронни пари.

Съгласно изискванията на ЗМИП, за всеки действителен собственик ще се съхранява следната информация:

* Имената на физическото лице;
* Гражданството;
* ЕГН или ЛНЧ;
* Датата на раждане за лицата, които не притежават ЕГН или ЛНЧ;
* Държавата на пребиваване ако не е Република България или не е държавата по гражданство.

При изпълнението на услуга за предоставяне на информация от ИС на РБСС трябва да се предвиди визуализирането и на информацията за действителните собственици. Тъй като тази информация се отнася до всички сметки на юридическото образувание, тя трябва да се позиционира в справката веднага след наименованието на всяка банка, платежна институция или дружество за електронни пари. Когато в справката се визуализират сметки в различни банки, платежни институции или дружества за електронни пари, информацията за действителните собственици трябва да е налична за всяка една от тях.

Необходимо е да се създаде функционалност, която да управлява визуализацията на информацията за действителните собственици в справка от ИС на РБСС, в зависимост от специфичните служебни дейности за всеки орган или институция по реда на чл. 56а, ал. 3 от ЗКИ.

Трябва да се разработи и специфична справка, която да показва дали едно физическо лице е действителен собственик на юридически образувания. Справката ще съдържа информация за юридическите образувания и техните сметки, за които физическото лице е посочено за действителен собственик.

### Включване в ИС на РБСС на платежни институции и дружества за електронни пари

Съгласно изискванията на чл. 32а от Директива (ЕС) 2018/843, лицензираните от БНБ платежни институции и дружества за електронни пари, които поддържат платежни сметки, трябва да подават информация в ИС на РБСС за такива сметки по установения ред. Подаваната информация следва да съответства на данните, поддържани в информационните им системи. Периодичността на подаване на информация е същата като за банките - ежеседмично. Тези институции и дружества, които отпускат кредити по реда на чл. 21 от ЗПУПС (съгласно чл. 56а, ал. 3, т. 10 от ЗКИ), могат и да получават информация от РБСС, т.е. могат да правят справки от ИС на РБСС за физически и юридически лица при наличие на съответното основание за това.

Системата трябва да поддържа информация за това дали една платежна институция или дружество за електронни пари оперира чрез друга такава институция или дружество, лицензирани от БНБ.

### Разработване на функционалност за сравняване на данни

Необходимо е да се разработи функционалност за сравняване на данните в информационната система на Регистъра на банковите сметки и сейфове и данните, поддържани в информационните системи на банките, платежните институции и дружествата за електронни пари. Тази функционалност ще позволява банките, платежните институции и дружествата за електронни пари периодично да подават структурирани данни от техните информационни системи за платежни, банкови сметки, запори по банкови сметки и договори за наем на сейфове, като тези данни да се съпоставят с подадените от тях записи в ИС на РБСС, с цел установяване на несъответствия и последващото им коригиране.

### Доработки в съществуващите справки от РБСС, както и разработване на нови

Необходимо е да се доработят съществуващите оперативни, аналитични и финансови справки на база осъществен анализ на използването им от потребители на регистъра, както и въз основа на внедряването на нови функционалности в регистъра. Разработването на нови оперативни, аналитични и финансови справки произтича от промени в нормативната уредба, както и от доработките в РБСС. Разработване, при необходимост, на справки с регламентирана информация за служители от други структурни звена на БНБ.

Необходимо е да се доработят справките с информация от РБСС за органи и институции – справки за банкови сейфове на бюджетните организации и на лицата по чл. 156 от Закона за публичните финанси.

Новите доработки в системата също ще доведат до създаването на нови справки.

### Актуализиране на анализа на файла за получаване на информация за много лица

Обработката на файлове за получаване на информация от РБСС за много лица често се възпрепятства от некоректните данни в самите файлове. Необходимо е да се въведе всеобхватен предварителен анализ при зареждането на такива файлове, преди да се пристъпи към тяхната обработка, като потребителят бъде информиран за откритите грешки. Освен това създаването на интерфейс за смяна на статуса на обработка на такива файлове ще допълни средствата за поддръжка на системата. Необходимо е и допълване на структурата на файла с полета за основанието за получаване на информация от РБСС за всяка проверка.

### Оптимизиране на процеса по зареждане на файлове с информация за банкови сметки

Необходимо е да се извърши анализ на обработката на файлове с информация за банкови сметки, поради прекалено дългото време за зареждане на определени файлове в системата, което води до създаване на опашка от чакащи за обработка файлове и затруднява подаването на зависещи от предишната обработка файлове (например, с информация за запори).

### Съхраняване на информация за резултат от запитване или търсене в РБСС

Системата следва да съхранява информация за генерирания резултат от търсене по критерии, за определен период от време, дефиниран чрез системен параметър.

### Създаване на функционалност за ограничен достъп до информация от РБСС

Някои от органите и институциите, имащи достъп до системата, трябва да могат да определят обхвата на идентификаторите на лицата, които подлежат на проверка, т.е да имат ограничен достъп. Необходимо е да се създаде функционалност, при която орган или институция да може да управлява списък от идентификатори, чрез който ще се ограничи достъпа на потребителите им до данните в системата.

### Други промени по искане на възложителя

В периода на изпълнение на рамковото споразумение, при възникнала необходимост от изменения и допълнения към системата, както и при необходимост от актуализации на съществуващите функционалности, ще бъдат изпълнявани услуги за функционално развитие, на база задания и спецификации, предоставяни с писмено искане за допълване на оферта от възложителя на изпълнителя. В писменото искане възложителят ще посочва максимално допустимото време (в човекочасове) и други условия за осъществяване на съответните актуализации.

Общият обем на дейностите по функционално развитие е в обем 4000 човекочаса, който обем е ориентировъчен.

## МЯСТО НА ИЗПЪЛНЕНИЕ НА ОБЩЕСТВЕНАТА ПОРЪЧКА:

Услугите, свързани с настоящата поръчка, ще се извършват в сградата на възложителя, находяща се на площад „Княз Александър І“ № 1, гр. София*.*

## СРОКОВЕ

Срокът на рамковото споразумение е 4 (четири) години, считано от датата на подписването му, като за дата на подписване се счита датата от деловодния номер на възложителя, поставен на стр. 1 от споразумението.

Времетраенето и крайният срок на изпълнение на отделните услуги ще бъдат определени в съответния/те договор/и, сключен/и въз основа на рамковото споразумение, и съобразно офертата на избрания изпълнител относно всеки конкретен договор. С оглед приключване изпълнението на предмета на съответния договор, срокът на конкретните договори може да надхвърля крайния срок на споразумението с не повече от една година.

Във всеки конкретен договор за функционално развитие в обхвата на рамковото споразумение трябва да бъдат дефинирани срокове за изпълнение на отделните етапи.

## ПРИЕМАНЕ НА ИЗПЪЛНЕНИЕТО НА ОБЩЕСТВЕНАТА ПОРЪЧКА

### ПРИЕМАНЕ НА ИЗПЪЛНЕНИЕТО НА ДЕЙНОСТИТЕ ПО АБОНАМЕНТНО ОБСЛУЖВАНЕ

Избраният за изпълнител следва да изготвя тримесечни отчети за извършеното от него абонаментно обслужване. В изготвените отчети се посочват:

* извършените дейности в Основния период на абонаментно обслужване на информационната система;
* извършените дейности извън Основния период на абонаментно обслужване на информационната система и на техните актуализации, като се посочва времето за тяхното извършване в часове и сумата, която трябва да се заплати за тях.

### ПРИЕМАНЕ НА ИЗПЪЛНЕНИЕТО НА ДЕЙНОСТИТЕ ПО ФУНКЦИОНАЛНО РАЗВИТИЕ

Приемането на изпълнението на дейностите по отделните етапи във всеки договор за функционално развитие се осъществява чрез подписването на двустранен предавателно-приемателен протокол.

## ЛИЦЕНЗИ И АВТОРСКИ ПРАВА

На основание чл. 42, ал. 1 от Закона за авторското право и сродните му права, авторските права върху проектираните, разработени и внедрени от страна на изпълнителя актуализации по договорите, и всякакви други елементи или компоненти, създадени в резултат на или във връзка с изпълнението на обществената поръчка, принадлежат изцяло на възложителя.

## ПРОЦЕДУРА ЗА ОТСТРАНЯВАНЕ НА ПРОБЛЕМ/ИНЦИДЕНТ (ИДЕНТИФИКАЦИЯ→РЕГИСТРАЦИЯ→РЕАКЦИЯ) ПРИ АБОНАМЕНТНОТО ОБСЛУЖВАНЕ И ПРИ ГАРАНЦИОННАТА ПОДДРЪЖКА

### Идентификация

Идентификацията на проблеми (инциденти) се извършва от служителите на дирекция „Регистри“ или от служител на дирекция „Информационни системи“ при системни ИТ проблеми. Съответният служител регистрира проблема (инцидента) в системата Service Desk на БНБ и системата Helpdesk на изпълнителя и при необходимост уведомява изпълнителя по телефон и/или e-mail, като изпраща типова форма за описание на проблема (инцидента).

### Регистрация

Регистрацията на проблеми (инциденти) включва уведомяване и изпращане на минимум следните задължителни атрибути:

* Уникален пореден номер;
* Описание на проблема (инцидента);
* Степен на влияние;
* Приоритет за разрешаване;
* Дата и час на възникване;
* Дата и час на регистрация;
* Име на служител или система, идентифициращи инцидента;
* Свързан ли е с други инциденти.

### Реакция

Изпълнителят реагира и отстранява проблемите и инцидентите в сроковете по т. 3.8.2. от настоящата техническа спецификация.

Изпълнителят информира служителя на БНБ, извършил идентификацията на проблема (инцидента), за фактически извършената работа в първия работен ден след края на съответния срок по т. 3.8.2. от настоящия документ, чрез протокол за извършена работа.

Отстраняването на инциденти в системата, свързани със сигурността, се извършва в съответствие с процедурата за действия при инциденти, свързани със сигурността на информационните системи в БНБ.

При подаване на заявка за промяна или извършване на други дейности в обхвата на абонаментното обслужване, които по същество не са проблеми или инциденти, възложителят изготвя писмено запитване, детайлно бизнес описание и/или спецификация, на база на които се съгласуват и определят начинът и срокът за изпълнението им.

Изпълнителят изпълнява заявките за промяна и другите дейности в сроковете, съгласувани с възложителя.

## **ГАРАНЦИОННА ПОДДРЪЖКА**:

### Подробно описание на услугите по гаранционна поддръжка

Избраният за изпълнител следва да осигури безплатна гаранционна поддръжка за срок от 1 (една) година за всички приети актуализации на информационната система, извършени съгласно т. 3.2. от настоящата техническа спецификация. Срокът на гаранционна поддръжка на всяка приета актуализация започва да тече от датата на приемането ѝ, удостоверена с подписване на съответния двустранен предавателно-приемателен протокол.

В рамките на гаранционната поддръжка, изпълнителят следва да отстранява всички инциденти и/или проблеми, възникнали във връзка с или по повод извършените от него актуализации. В гаранционната поддръжка не се включва добавянето на нова функционалност. Задълженията на изпълнителя по гаранционната поддръжка остават валидни до изтичане на съответните гаранционни срокове за извършените актуализации на системата и при прекратяване на договора.

Гаранционната поддръжка се извършва през работни дни, във времето между 8:30 и 18:00 часа или до завършване на работата при проблем/инцидент с най-висок приоритет, освен в случаите на аварийна ситуация.

### Време за реакция и време за отстраняване на проблеми/инциденти

| **№** | **Ниво на приоритет на проблем/**  **инцидент** | **Описание** | **Време за реакция** | **Време**  **за отстраняване на проблем/**  **инцидент** |
| --- | --- | --- | --- | --- |
| 1. | **Най-висок приоритет** | Възникналият проблем/инцидент предизвиква прекъсване на работата по изпълнение на значими по важност задачи на банката, свързани с репутационния риск | до  **1 (един) час** след уведомяването на изпълнителя | до  **4 (четири) часа** след уведомяването на изпълнителя |
| 2. | **Висок приоритет** | Възникналият проблем/инцидент предизвиква спиране на работата на определени бизнес процеси в банката | до  **4 (четири) часа** след уведомяването на изпълнителя | до  **1 (един) работен** **ден**  след уведомяването на изпълнителя |
| 3. | **Среден приоритет** | Възникналият проблем/инцидент предизвиква трудности при изпълнението на определени бизнес процеси в банката | до  **1 (един) работен ден**  след уведомяването на изпълнителя | до  **3 (три) работни дни**  след уведомяването на изпълнителя |
|  | **Нисък приоритет** | Възникналият проблем/инцидент предизвиква неудобства при изпълнението на определени бизнес процеси в банката | до  **3 (три) работни дни**  след уведомяването на изпълнителя | до  **7 (седем) работни дни** след уведомяването на изпълнителя |
|  | **Аварийна ситуация** | Ситуация, при която системата не работи изцяло или частично | Отзоване до  **1 час на място** – сградата на БНБ | Продължаване на работата с екипите на БНБ **до отстраняване на проблема** |

**Нивата на приоритет на проблемите/инцидентите се определят от възложителя**, като същият уведомява чрез своите служители своевременно изпълнителя за всеки инцидент и/или проблем, възникнал в рамките на срока на гаранционната поддръжка.

Редът на отстраняване на проблемите се определя в зависимост от техния приоритет.

### Център за обслужване на клиенти (Helpdesk) в рамките на гаранционната поддръжка

Участникът следва да притежава център за обслужване на клиенти (Helpdesk), в който да се регистрират възникналите проблеми/инциденти.

# ИЗИСКВАНИЯ КЪМ УЧАСТНИЦИТЕ

1. Участникът следва да представи в Техническото предложение подробно описание на услугите по абонаментно обслужване. Описанието трябва да съответства на изискванията, поставени в документацията за обществената поръчка.
2. Участникът следва да представи в Техническото предложение подробно описание на услугите, свързани с функционалното развитие на системата, съдържащо следната информация:
   1. използваната от участника методика за провеждане на бизнес анализа при разработка на допълнения и изменения (актуализации) на системата следва да включва насоките за реализация на следните области на действие и съответните техники:

* бизнес планиране;
* изясняване на изискванията към системата и нейния детайлизиран обхват;
* анализ на изискванията към системата;
* идентифициране и дефиниране на бизнес нуждите;
* управление на изискванията и комуникация;
* оценяване и валидиране на решенията.
  1. описание на всички дейности, необходими за изпълнението на поръчката - съгласно техническата спецификация и проекта на рамково споразумение и проектодоговора;
  2. организационна структура на екипа, която позволява адекватно управление на всички дейности, предмет на поръчката;
  3. описание на средствата и начините за постигане на резултатите по конкретните дейности, включително и конкретните инструменти за изпълнение на услугата, приложими стандарти и добри практики;
  4. използваният от участника подход за осигуряване на качеството при изпълнението на предмета на поръчката;
  5. описание на необходимите дейности за осигуряване на качеството при изпълнението на предмета на поръчката;
  6. описание на процеса на тестване, видове тестове, които се планира да бъдат извършвани за осигуряване на дейностите по поръчката;
  7. описание на софтуерните средства и инструменти, които ще се използват за нуждите на тестването;
  8. описание на критериите за приемане на резултатите от изпълнението на дейностите;
  9. използваният от участника подход за управление на риска, основни процеси по управлението на риска, използваната методика за оценка на риска, съответстваща на предмета на поръчката;
  10. идентифициране на рисковете, съответстващи на дейностите, предмет на поръчката. Възможни аспекти на проявление и области на влияние на описаните рискове, степен на въздействието им върху изпълнението на всяка от дейностите по поръчката и предложение за мерки за управлението им.

# ЗАЩИТА НА ИНФОРМАЦИЯТА

Всяка от страните се задължава да пази в поверителност и да не разкрива или разпространява информация за другата страна, станала ѝ известна при или по повод изпълнението на рамковото споразумение и сключените въз основа на него договори („Конфиденциална информация“) включително и след прекратяването на същите, неограничено във времето.

Детайлно описание на обхвата на конфиденциалната информация се съдържа в проекта на договор.

Участникът, определен за изпълнител (представляващите го лица), както и лицата, ангажирани с изпълнението на поръчката (екипът на участника, определен за изпълнител), представят декларация за конфиденциалност на информацията – приложение към проекта на договор.